Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 419/13/3304	Nové Mesto nad Váhom, 19.8.2013
EEČ : 2-24-38-2013

U Z N E S E N I E

Trestná vec:	obvinená XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Nové Mesto nad Váhom
Podľa § 216 odsek 1 Trestného poriadku podmienečne zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 09.02.2013 v čase asi o 18.30 hodine v Novom Meste nad Váhom na parkovisku pred HM Tesco na Trenčianskej ul. 68 našla na zemi voľne položený mobilný telefón zn. XXXXX S3 mini modrastej metalizy s IMEI: 354784054983292 model GT-18190 v hodnote 280 EUR a tento si ponechala

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materiálu nevyplýva potreba uložiť obvinenej v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
     Uznesením policajta Obvodného oddelenia PZ v Novom Meste nad Váhom sp. zn. ORP-276/NM-NM-2013 zo dňa 1.05.2013 bolo v zmysle § 206 ods. 1 Trestného poriadku vznesené obvinenie XXXXX pre prečin zatajenia veci podľa  § 236 odsek 1 Trestného zákona a iné na skutkovom základe, uvedenom vo výrokovej časti tohto uznesenia. 
      
       Obvinená sa k spáchaniu predmetného trestného činu v plnom rozsahu priznala a súhlasila aj s postupom v zmysle § 216 Trestného poriadku a vyhlásila, že spáchala skutok, za ktorý je stíhaná, pričom nie sú odôvodnené pochybnosti o tom, že jej vyhlásenie bolo vykonané slobodne, vážne a zrozumiteľne. 
      
        Dňa 18.04.2013 vydala obvinená predmetný telefon policajtovi  Obvodného oddelenia PZ v Novom Meste nad Váhom  a následne bol telefon vrátený jeho oprávnenému vlastníkovi v pôvodnom stave bez poškodenia.
       
        Skutkový stav je preukázaný výpoveďou samotnej  obvinenej, výpoveďou svedka XXXXX, odborným vyjadrením k hodnote telefónu a časťou spisového materiálu Obvodného oddelenia PZ v Novom Meste nad Váhom sp. zn. ORP-132/NM-NM-2013, vyhotoveného vo veci prečinu krádeže podľa § 212 odsek 1 Trestného zákona. 
      
        Podľa § 216 ods. 1 písm. a), písm. b), písm. c) Trestného poriadku môže v konaní o prečine, za ktorý zákon ustanovuje trest odňatia slobody neprevyšujúci päť rokov prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak obvinený vyhlásil, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané  slobodne, vážne a zrozumiteľne, nahradil škodu ak bola činom spôsobená alebo s poškodeným o jej náhrade uzavrel dohodu  alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti  prípadu možno takéto rozhodnutie považovať za dostačujúce. 
        
       Obvinená doposiaľ nebola súdne trestaná ani prejednávaná za spáchanie priestupku.

       Zvážením všetkých skutkových zistení som dospela k záveru, že v predmetnej veci boli splnené všetky podmienky uvedené v § 216 ods. 1 písm. a), b), c) Trestného poriadku, a preto som trestné stíhanie obvinenej XXXXX podmienečne zastavila. 

      Obvinenej XXXXX som určila skúšobnú dobu vo výmere 24 mesiacov, počas ktorej budem zisťovať, či obvinená vedie riadny život, nedopustí sa žiadnej činnosti, ktorou by porušila právny poriadok a ďalšie základné normy občianskej spoločnosti. 

      Vzhľadom k uvedeným skutočnostiam som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Zeleňáková
prokurátorka